Alertă într-o comună din Iași, după ce un bărbat a turnat otravă într-o fântână. Putea să se întâmple o tragedie dacă oamenii din zonă ajungeau să bea apă. Bărbatul avea, însă, alte planuri. Voia să se răzbune pe iubita care l-a părăsit.

Totul s-a întâmplat în comuna Costuleni, din județul Iași. Suspectul poliției este un bărbat care ar fi plănuit să-și ucidă iubita otrăvind fântâna din care aceasta lua apă de obicei, fără însă a se gândi că pune în pericol și alți oameni.

Surse din rândul anchetatorilor susţin că o femeie din comuna Costuleni a sesizat poliţia spunând că în dimineaţa zilei de 7 septembrie a văzut un vecin, care se afla în proces de divorţ, aruncând o substanţă în fântână. O zi mai târziu, culoarea şi gustul apei erau schimbate, iar mirosul era înţepător. Analizele efectuate ulterior au identificat două substanţe, între care şi un pesticid care este toxic pentru mediul acvatic şi cu efect pe termen lung, informează Agerpres.



Purtătorul de cuvânt al Inspectoratului Judeţean de Poliţie (IPJ) Iaşi, Ioana Bîleam a declarat că la sfârşitul săptămânii trecute a fost primită o nouă sesizare conform căreia apa din fântâna respectivă şi-a schimbat din nou culoarea.



"Am fost sesizaţi, la data de 8 septembrie, că un bărbat ar fi aruncat o substanţă necunoscută într-o fântână din comuna Costuleni. De asemenea, la data de 1 noiembrie am fost sesizaţi despre aruncarea unei substanţe necunoscute în aceeaşi fântână. Au fost întocmite dosare penale în ambele cauze şi se continuă cercetările sub aspectul săvârşirii infracţiunii de infectare a apei. În referire la prima sesizare, putem preciza faptul că un bărbat din comuna Costuleni este bănuit de comiterea faptei", a declarat Ioana Bîlea.

Editor web: A.P.